যেরুসালেম মুসলমানদের নিকট পবিত্র স্থান : উৎপত্তিগত দিক থেকে ফিলিস্তীন মুসলমানদের বলেই প্রতীয়মান হয়। একইভাবে আল্লাহ প্রেরিত বিভিন্ন বাণী, নবী প্রেরণ ও মসজিদুল আক্বছা ও অন্যান্য পবিত্র স্থানের কারণে এটা মুসলমানের নিকট অত্যন্ত সম্মানিত ও পবিত্র স্থান। যা রক্ষা করা প্রত্যেক মুসলমানের অপরিহার্য কর্তব্য। বায়তুল আক্বছার দৈর্ঘ্য ৮০ মিটার ও প্রস্থ ৫৫ মিটার। মসজিদটি ক্বা‘বা গৃহ নির্মাণের ৪০ বছর পর নির্মিত হয়। এটা ১৭ মাস যাবৎ মুসলমানদের প্রথম ক্বিবলা ছিল বলে মুসলমানদের নিকট তা পবিত্র। দাঊদ ও সুলায়মান (আঃ) কর্তৃক নির্মিত এটাই পৃথিবীর দ্বিতীয় ইবাদত গৃহ।[9] ইবনে তায়মিয়া বলেছেন, ‘ইবরাহীম (আঃ)-এর যুগেই মসজিদে আক্বছা নির্মিত হয়েছিল। তবে সুলায়মান (আঃ) তাকে বড় ও মযবূত করে তৈরী করেন।[10] সুলায়মান (আঃ) কর্তৃক এই মসজিদ নির্মাণে ৩০ হাযার শ্রমিকের ৭ বছর সময় লেগেছিল। এই মসজিদুল আক্বছাতেই রাসূলুল্লাহ (ছাঃ)-এর পিছনে সকল নবী ছালাত আদায় করেছেন। এখান থেকে তিনি ঊর্ধ্বাকাশে মি‘রাজে গমন করেন। মহান আল্লাহ বলেন,سُبْحَانَ الَّذِي أَسْرَى بِعَبْدِهِ لَيْلًا مِنَ الْمَسْجِدِ الْحَرَامِ إِلَى الْمَسْجِدِ الْأَقْصَى الَّذِيْ بَارَكْنَا حَوْلَهُ لِنُرِيَهُ مِنْ آيَاتِنَا إِنَّهُ هُوَ السَّمِيْعُ الْبَصِيْرُ- ‘মহাপবিত্র তিনি, যিনি স্বীয় বান্দাকে রাত্রিবেলায় ভ্রমণ করিয়েছিলেন মাসজিদুল হারাম থেকে মাসজিদুল আক্বছায়, যার চতুস্পার্শ্বকে আমরা বরকতময় করেছি, তাকে আমাদের নিদর্শনসমূহ দেখাবার জন্য। নিশ্চয়ই তিনি সর্বশ্রোতা, সর্বদ্রষ্টা’ (ইসরা ১৭/১)।